詩偈 五
作者：龐藴
朝代：唐

paragraphs: 出家捨煩惱，煩惱還同住。
癡心覓福田，騃意承救度。
十二因緣管，無繇免來去。
依智不依識，依義不依語。
佛心一子地，蠢動皆男女。
平等如虛空，善惡俱無取。
既不造天堂，誰受三塗苦。
有無盡無餘，乘空能自度。
神作如來身，智作如來庫。
涌出波羅蜜，流通正道路。
渾身加身佛，迷人自不悟。